Cesarhanmun/geonobi-data huggingface dataset:
地名: 萬頃 (全羅道, 縣（令）)
年: 1659.0

○上召見吏曹判書宋時烈謂曰: "春雨支離, 農事可慮。 所望者在於今年, 而徵兆又如此, 憂悶曷極。" 時烈對曰: "非時潦雨, 連旬不霽, 陽和乖氣, 風雪又作, 言念民事, 誠極悶慮。 臣聞有一士子家奴, 自鄕上來時, 入一村舍, 則乃士夫家也, 率其二子, 飢坐累日, 乞食於行人, 俄聞哭聲, 其兒已死云。 蓋久飢之餘, 猝然得食則死矣。 古語曰: ‘春澇則夏旱’, 必然之理也。 今年尙早, 已有餓死之患, 前頭民事, 其將奈何? 近來聖上憂勤惻怛, 軫念拯救, 非不至矣, 而目今天心未豫, 災異荐臻, 歲値凶荒, 民怨如此, 極可悶也。" 上曰: "爲民父母, 不能救赤子之餓死, 聞來惻然。" 時烈曰: "頃日兪棨所陳軍布變通, 論議矛盾, 雖未得快施, 而其中物故兒弱蠲減番布, 其惠亦不少也。 且田政戶籍, 不可不釐正, 而置之已久, 是以賦役不均矣。" 上曰: "田政, 甲戌以後, 尙不修擧, 戶口之數, 紊亂甚矣。 皆是卽今急務, 而第二者, 實難竝擧。 今年旣減物故兒弱之役, 則明年不可不充定其代, 五家作統, 亦可先行也。" 時烈曰: "必須應天以實。 一念之間, 毋或怠忽, 則天人無間, 感應不難矣。 古語云: ‘奢侈之害, 甚於天災。’ 卽今上下無章, 至於僕隷下賤, 皆欲美其衣食, 若是而安得不凶荒乎?" 上曰: "萬頃等地, 此習尤甚, 年凶則先被飢饉之患云矣。" 時烈曰: "萬頃土地沃厚, 歲値稍稔, 則豊其酒食, 不惜空費, 故致有此患。 以《毛詩》見之, 則魏國儉嗇, 蓋堯時尙儉, 故遺風猶有存者, 我國安東亦如是矣。 我國祖宗朝制法, 雖非三代之良規, 初旣詳定節目, 而近來旣廢舊典, 更無新創之法, 政令乖亂, 綱紀未整。 欲法堯、舜, 當法祖宗, 修擧舊典, 乃爲卽今先務也。 且農桑者, 乃民之分內事, 而自古必曰勸課農桑, 其意非偶然也。 頃日旣已分付諸道, 使之勸課, 毋失其業矣。 今若發遣繡衣, 守令賑政及農業勤慢, 竝令廉察, 則事必着實矣。 《大典》勸農條, 有力業者奬勸之規, 令廟堂修擧, 則似好矣。" 上從之。 時烈曰: "宋
              孝宗初有大有爲之志, 召見張南軒時, 若於殿上見之, 則恐有竊聽者, 設帳於庭中而見之, 左右皆空。 君臣之際如此, 然後可以謨猷大事也。" 上曰: "近以卿之有疾, 久未相見, 常切鬱鬱。 今日頗似從容, 卿勿出去。" 上謂承旨李慶億曰: "今日則承旨先出。" 上又命史官及宦寺竝退去, 而時烈獨入侍, 外廷之臣, 不知所達何事。
地名: 萬頃 (全羅道, 縣（令）)
年: 1675.0

○淸風府院君
              金佑明請對, 極論北漢築城之非計, 三南巡撫之不便。 翌日備局引見, 上問于許積, 積曰: "北漢形勢, 議者皆言可合駐蹕, 故欲爲築城矣。 今聞其狹隘難以容衆云, 豈可只爲都民避難之地, 而輕擧大役? 然議者多可少否, 請詢于入侍諸臣。" 上令各陳所見, 諸臣皆對如積言。 積請: "第遣金萬基、吳始壽, 視之三南巡撫, 乃先朝已定之事。 巡審檢飭, 不無所益, 宜令發送。" 上竝從之。 江華留守鄭榏請於甲串一面, 議設木柵之處, 勿爲立柵, 增築堤堰, 堰內耕墾, 可以禦敵利民, 上從之。 又言: "軍餉器械, 雖曰積峙, 而軍兵只四千名, 脫有警急, 無兵可守。 以通津、豐德等數邑之軍, 預定信地, 臨亂入守, 則好矣。" 積曰: "豐德等邑, 皆是摠戎所屬, 脫有去邠之行, 則摠戎當作先鋒。 些少之軍, 豈可移給他處乎?" 榏又陳江都民役最苦之狀, 積曰: "此則當自備局, 斟酌變通矣。" 始壽進江華地圖, 指陳形勢, 積曰: "近日議者, 多以江都爲必不可守。 若有海寇, 則果未知萬全, 而環以江海, 豈有不可守之理乎? 丙子之失守, 人謀之不臧也。 臣欲親往周覽, 以議措置之方矣。" 上出尹鑴疏, 俾畢前日未盡之說, 積言五家統事曰: "我國不知民數, 致有許多弊端, 必行號牌, 然後可無此弊。 而嗣服之初, 慮有騷屑, 姑未遑暇。 五家統之法, 固宜先行, 金錫冑則欲以十家作統, 當講究便否。 今年戶籍時, 添入節目而行之。" 積又言摠府郞事曰: "此乃大變通, 不可行。" 權大運曰: "士夫子弟與庶孽, 混爲一錄, 屬之摠府, 安有如此之理乎?" 積擧疏中措語, 問鑴曰: "如此如此之說, 莫知端倪。" 鑴曰: "如欲採施, 則當自有條理。 郞位象天文, 乃執戟殿門之任。 諸呂作亂時, 亦以此得力。 我國士族, 不知其數, 故欲以此管束。" 柳赫然曰: "鑴意在廢科, 故欲行此法, 而必有弊不可行。" 鑴曰: "弊將何在?" 赫然曰: "多聚雜人, 整齊爲難。" 鑴曰: "聚之廣而用之精, 人之雜進, 何害之有?" 吳挺緯曰: "宜袪舊弊, 奚創新法? 國儲蕩竭, 多聚士族, 何以接濟?" 鑴曰: "都監軍士, 安坐食料者無數, 獨不可休養士族乎? 君相以爲可, 則隨時變通可也。 豈可泥古而不行乎?" 李元禎曰: "其意雖好, 古今異宜, 有難必行。 士族子弟必不受綰束, 徒擾亂耳。" 鑴曰: "自古無無弊之法。 堯、舜之禪、湯、武之征, 亦爲後來之弊。 豈以渠輩厭苦之故, 而不行美法乎?" 錫冑曰: "漢之期門、羽林之制, 我國旣有倣行而設置者。 別設他制, 務欲更張, 其於利害, 臣莫測其涯岸。 設有美法, 奈無人何?" 鑴曰: "以臣爲欲廢科, 而別設他制, 故有此云云。 而古語曰: ‘人存政擧。’ 如無其人, 則雖祖宗之法, 豈能遵守乎?" 積曰: "我國宰相子弟, 安居華屋, 讀書做工, 雖稱以弘文郞, 猶以爲苦。 一朝謂之摠府郞, 而與禁軍一體, 則其擾亂必矣。 若爲仕進之途, 則私情大行, 至於用爲禦敵, 尤不近似。" 鑴曰: "親近王宮, 給事上前, 則士夫子弟, 猶恐不入於簡選中矣。" 積曰: "式年及第, 能通四書三經, 而不能成才, 況於摠府, 只講《孝經》、兵書, 其可以得人乎? 近來禁軍太半常漢, 而猶患難制。 士夫子弟聚會一處, 徒事黨論, 奴視武士, 誰能制之?" 鑴曰: "人皆謂不便, 更無所達。" 又論車制事, 積曰: "此則當問于主兵之人, 摠戎使之意何如?" 金萬基曰: "其制何如? 所駕者以馬乎? 以牛乎?" 鑴曰: "不駕牛馬, 上載兵器, 前挽後推。" 萬基曰: "當造幾何?" 鑴曰: "萬乘足矣。" 萬基曰: "難矣。 旬日之內, 何能造萬乘乎?" 赫然曰: "扶胥, 大車也, 武剛則獨輪, 一人可運。 衛靑以四車自衛; 馬隆以車載糧, 出塞三千里平凉州。 其制路狹則挾之, 平地則張之, 其制俱在, 實是行師禦敵之美器。 而臣試造一車, 八日始畢, 所入物力頗多。 且常時無用處, 藏置爲難。" 鑴曰: "臣亦試造一車, 一株之木, 可造二輛。 人可乘物可載, 豈無用處? 若如喂養戰馬, 則藏置何難? 苟利於國, 何計物力?" 上曰: "予意亦恐其徒費物力。" 赫然曰: "鑴未嘗當事, 故易言之耳。" 鑴曰: "臣年垂六十, 亦豈專昧利害而爲此言乎? 若非此器, 則南蠻北狄, 無以禦之。 只將金帛, 屈膝而事之乎?" 上曰: "此豈然哉? 雖無車戰, 豈不能禦敵乎?" 積曰: "三代有車, 而數被戎狄之禍; 漢時無車, 而凶奴款塞。 尹鑴之言過矣。 第其制亦非不美, 先令兩局, 試造數三輛宜矣。" 上從之。 積又讀疏末克自警動以下曰: "此言極要約, 必須惕念。" 鑴曰: "臣本空踈, 文學、弓馬俱無其才, 而臣之所懷, 略盡於此。 若無一事可施, 則終無可以報聖上者, 惟當早自退去而已。 如有一二試可者, 亦當許身盡力, 自上思量而進退之。" 積曰: "斯言過矣。 人臣事君, 禮意衰則可去; 有經綸大志而不見行則可去。 豈可因此數事, 決其去就乎?" 仍曰: "此疏須賜優批, 留置省覽, 隨其可施者, 更爲講究。" 上曰: "頃者金徽言兩西軍政修治之意, 未知何如。" 積曰: "臣等近日所講究者此事也。" 鑴曰: "今日之憂, 唯在於鄭錦之猝迫海邊, 淸虜之充斥西路, 前秋虛警, 亦非無根之事。 以此告急於淸國, 請得繕治兵事, 且我服事淸國, 鄭錦之所嘗疑而忿之者也。 今與吳三桂合力, 其勢甚張, 恐有聲罪致討之患。 一介浮海, 以致誠心, 似不可已。 頃者水原儒生李啓祥上疏, 自請渡海。 如此之人, 特加嘉奬, 則必有繼起之人。 瞭望一事, 亦宜申飭。" 積曰: "奏請一款, 前頭使行, 可以付送。 沿邊瞭望, 亦已分付, 而至於鄭錦則其祖芝龍, 初叛大明, 竊據海島, 在我爲賊, 何以相通?" 鑴曰: "彼旣共扶朱氏, 必有仗義侵我之意。 我今通好, 則是坐却十萬兵矣。" 積曰: "鄭錦不知何如人, 亦未知的在何許。 萬頃滄波, 何處可尋乎? 若誤泊於淸國之界, 則必生大禍。 且朝廷雖乏人, 若可通使, 則寧許一儒生之自請乎? 李啓祥亦知朝廷之不送, 故渠敢自請矣。" 鑴曰: "徽、欽時, 朱弁自請使金, 全節而還。 聞其所居, 與我國不遠。 一介相通, 何害之有?" 大運曰: "此非一人之私事, 何爲强爭至此?" 鑴曰: "只陳所懷而已, 何敢與大臣相爭乎?" 積白上曰: "啓祥之疏, 漏泄可怕, 留中不答可矣。" 金萬基力辭摠戎使之任, 言甚懇切, 上不聽, 令承旨傳授密符於賓廳。
地名: 萬頃 (全羅道, 縣（令）)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 金溝 (全羅道, 縣（令）)
年: 1417.0

○丁酉/減權堡、李法華死罪, 杖一百、流三千里, 籍沒家産。 流堡于慶尙道
              東萊; 法華于全羅道
              海珍。 刑曹、臺諫詣闕, 請堡、法華之罪曰: "其不忠之罪, 與宗秀、五方無異, 上只從輕典, 不置於法, 非示後之常典。 請置極刑, 以戒後之爲臣不忠者。" 上曰: "罪四人, 可以示後, 何復煩刑好殺?" 固請, 上曰: "此予之從諫, 不若古先哲王也。 然古之王者, 於殺人之事, 亦未必皆從之也。 且堡只以女色諂事世子, 豈可比宗秀之奸兇也哉? 予不聽從, 勿復言之。" 其斬宗秀等四人, 爲世子以杜後日冒亂之徒, 然上猶隱然有不忍之心。 上曰: "李昇則予旣鞭之, 宜不下於有司矣。 然內中決罪, 至收告身, 而使國人不知, 予恐大體不可, 故下獄, 今不與罪可也。 且金奇弱宦, 本杖八十, 降等六十, 小斤同亦如之。 若有未稱, 臺諫其言之。" 執義河演進曰: "前此, 具宗秀不置於法, 以從輕典, 故繼踵者多。 今昇亦從輕典, 則臣恐如昇者亦有之, 乞置常刑, 以懲後來。" 上然之, 只流于全羅道
              金溝。 金山龍、陳鋪、今音同各杖一百, 定爲官奴, 陳鋪于忠淸道
              德恩; 金山龍于陰城, 後從本定平壤官奴; 今音同于慶尙道
              聞慶, 竝皆籍沒家産。
地名: 金溝 (全羅道, 縣（令）)
年: 1455.0

○議政府據禮曹呈啓: "全羅道
              萬頃縣前驛丞洪簡, 父死守墳, 其母又得腹疾, 穀道不通, 身瘴濱死, 簡割脛肉細切, 以麪爲丸, 和酒以進, 穀道遂通, 其疾小愈。 明日又進, 大白蚓從穀道出, 其疾永痊。 前副司正金孟倣, 其父得惡腫將死, 自割脛肉細切, 和酒以進, 其父不肯飮, 孟倣先嘗, 父乃飮之, 其疾小愈。 後父疾復作, 又割進之, 乃愈。 竝孝行特異, 人所難能, 宜旌門敍用。 金堤縣學生韓繼忠, 年二歲, 母死, 年未十歲, 父又沒, 居墓側, 朝夕哭奠, 以終三年。 年至三十, 躬自負土, 更營母墳, 麤衣藁鞋, 又終三年。 又嫡母沒, 擔土營塚, 親自炊爨, 守墳三年。 又圖父母形, 出告反面。 扶安縣良女召史, 其夫船軍韓乙生死, 十五年不食魚肉、葱、蒜, 歲久衣破, 更着白衣。 其兄弟憐其貧而無子, 欲改嫁, 固辭不從。 金溝縣學生柳九源死, 其妻芿叱德守墳三年, 至今八年不食肉。 又圖夫形, 掛於房內, 朝夕哭奠, 以冠服置諸左右, 事之如生。 錦山郡故注書吉再之女, 適幼學李孝誠, 事舅姑如事父母。 二十六歲, 其夫無子而死, 凡干喪事, 一遵《家禮》, 不用浮屠。 其舅欲以孝誠田及奴婢分與諸子, 而感吉氏誠孝, 未敢發言, 吉氏知其志, 盡還於舅, 率己奴婢奉養如初, 舅姑感悔, 不奪奴婢田地。 歲至丁巳, 其母病, 還家侍側, 及沒因居焉, 每節必具衣服甘旨, 歸覲舅姑。 又其兄吉師舜仕于京, 吉氏與其兄金石精妻, 同心輸其糧米。 師舜死, 子皆幼弱, 使姪迎屍, 殯于家, 又使姪主喪, 吉氏與師舜妻同居, 服喪期年。 又石精妻死, 心喪三年。 又舅病篤, 身自奉藥, 及死哭之, 眼暗, 諸子欲作佛事, 吉氏以長子之妻, 首行朔祭, 諸子因以感悟, 只行朔望之奠。 昌平縣學生金河遜死, 其妻安氏年二十二, 葬于家北, 朝夕哭奠, 以終三年。 其父哀其早寡貧窮, 欲改嫁, 誓死不從。 其婦行可賞, 宜竝復戶。 全州幼學卜閏門, 母沒廬墓, 親自炊爨, 至誠供奠。 距家十五餘里, 每日定省於父, 以終三年。 掛母影幀於凈室, 朔望致祭, 獻其時物, 出告反面, 事之如生。 金堤縣前副司正金遜之, 母死, 躬擔土石以成塚, 雖寒, 着芒鞋不服煖衣, 廬墓三年。 又其父病苦, 嘗糞號泣, 乞以身代。 及歿一如母喪, 且事繼母, 如事親母。 沃溝縣學生李景文, 其父死, 以母宿疾未得廬墓, 及母死, 葬於父墳之側, 擔土成墳, 親自炊爨, 供奠兩墳, 終三年後, 不脫喪服, 因居父墳, 悲痛哀泣, 無異初喪。 竝孝行可賞, 宜隨才敍用。 南原府
              金自江病苦, 其妻衍金絶飮食, 及死欲與偕死, 父母止之, 不聽, 蒿葬於外, 卽日而死。 宜旌門礪節。" 從之。
地名: 金溝 (全羅道, 縣（令）)
年: 1472.0

○刑曹三覆啓: "永川囚私奴介三再犯竊盜罪、益山囚私奴莫金再犯竊盜罪, 竝依受敎, 絞待時; 金溝囚白丁金今山持兵器盜李莫同家牛馬罪, 依受敎斬待時。" 從之。
地名: 金溝 (全羅道, 縣（令）)
年: 1485.0

○庚戌/御經筵。 講訖, 同知事金宗直啓曰: "臣聞諸道年分又加一等。 今年旱荒太甚, 民間雖或有刈穫之處, 然其所食, 必無贏餘。 守令親審田畝, 隨其稔否, 以爲等第報監司; 監司慮其輕歇, 或至誚讓守令。 若守法不撓者, 則雖有監司之責, 當不移易其等第矣; 如其非人, 更高等第, 監司猶以爲輕, 又加一等, 乃其常事也。 今國家又從而加等, 則民生不亦困乎? 以朝廷之議年分加等, 邇來所無之事。 聖上軫念民飢, 遣賑恤使賙救之不暇, 而反欲加賦, 實未便。 當初建議之意, 爲國儲備也。 然儲蓄之策, 當待豐年, 何必於凶歲乎? 廟堂大臣豈不重念民生, 而有是議乎? 然臣獨以爲不可也。" 上曰: "國儲虛竭, 故政府啓請加等。 政府請諸道年分等第過輕者, 免其監司, 若爾則民必受害, 故今只加一等。 倉廩垂竭, 不可不慮。 但今年荒甚而加等收稅, 則慮有後世之議, 憲府及卿言是也。 予將更議處之。" 宗直曰: "以政府獻議, 有此加賦之令, 然閭巷小民不知其由, 必怨歸於上矣。" 掌令李誼曰: "監司巡審諸邑, 定其等第, 申報戶曹, 而朝廷不信監司, 又加一等, 殊失事體, 請勿加賦。 況民間穀種旣皆納官, 而又加租稅, 則小民何食?" 上曰: "監司折中等第則善矣, 但予聞或干譽於民而等第過歇者, 甚爲不可。 然今之加等, 非不信監司, 又非欲利於國而多取之也, 求以備後日之賑救也。" 領事尹壕曰: "監司率欲利民輕其等第, 雖曰寬民一分, 然不可寡取也。 爲國儲備, 不得已耳, 但凶年加賦爲未穩。" 宗直曰: "臣謂國儲雖不裕, 寬民一分可也。" 誼又啓曰: "柳子文犯贓致罪之物, 則繭十碩、絲五斤、米四斛而已。 今更閱推案, 子文之犯, 非特此也。 受賈人金長壽綿布五十匹, 又畜平壤及江界官婢, 費用公廩。 且於安州作田, 使邑吏治之, 名爲姻家之田, 而實潛輸其家。 其他瑣瑣冒濫之事, 難以枚擧。 近者貪風日滋, 金溝縣令趙繼孫、陽智縣監李仲善俱坐贓, 繼孫則逃匿。 雖痛繩以法, 猶不知懼, 況寬縱之, 使無所懲艾。 向者歸厚署別坐趙成璧盜松板四箇, 猶載贓案, 況子文之贓乎?" 上曰: "予之所知, 但其時承服耳。 前日經筵趙之瑞云: ‘肅川人皆曰: 「子文之罪曖昧。」’ 故卿等屢請而不允。 其前後推案, 抄書以啓。"

○御經筵。 講至《唐憲宗紀》 "宰相恐上體倦求退, 上留之曰: ‘朕入禁中, 所與處者, 獨宮人、宦官耳。 故樂與卿等共談爲理之要, 殊不知倦也。’ 侍讀官李均曰: "憲宗此言, 可謂善矣。 然先儒有言: ‘見賢而不能擧, 慢也; 見不賢而不能退, 過也。’ 李絳抗直敢言, 李吉甫專事謟諛, 憲宗旣知邪正而使之竝進於朝, 此則憲宗之失也。" 上曰: "進賢、退不肖, 爲政之急務。 憲宗知吐突承璀、吉甫之媚悅而不能去, 若知謟諛而不去, 則不若不知之爲愈也。 憲宗言雖善, 其實不然, 人君之道, 躬行爲貴。" 知事李克增曰: "共工方鳩孱功, 堯曰: ‘靜言庸違, 象恭。’ 四凶至舜而後流放竄殛, 辨別邪正, 自古爲難, 而杜絶小人, 尤難也。" 大司憲韓堰曰: "若使憲宗黜吐突承璀、吉甫而信李絳、杜黃裳, 則治不止此。" 克增曰: "憲宗虛懷納諫, 故唐之末年, 獨稱憲宗。" 講訖, 韓堰、掌令李誼啓柳子文不宜削贓案。 上曰: "子文已發明, 錄贓未穩。" 仍問左右, 克增曰: "子文於安州開水田, 使邑吏治之; 畜平壤、碧潼官婢于衙中; 又治麻田, 計畝收麻; 多受賈人綿布。 此等事皆非官吏所可爲也, 請從臺諫之言。" 誼曰: "禮義廉恥, 國之四維, 廉恥道喪, 何以爲國? 臣等屢請子文事, 未得蒙允, 不勝缺望。 金溝縣令趙繼孫、陽智縣監李仲善皆犯贓在逃, 其意以謂未定罪前逃匿不現, 欲於後日僥倖獲免, 其計狡矣。 凡干贓汚者, 不可容貸。" 上曰: "此實貪汚之罪, 當更鞫之。"
地名: 金溝 (全羅道, 縣（令）)
年: 1490.0

○乙卯/受常參, 視事。 刑曹三覆啓: "金溝囚私奴崔汗, 以槍剌仲連强奪雜物罪, 楊州囚車貴同, 燒庾之孚家强盜罪, 律該竝斬待時。" 從之。
地名: 金溝 (全羅道, 縣（令）)
年: 1590.0

○朔辛未/下前持平崔永慶獄。 逆變之初, 賊黨首言: "吉三峯爲上將, 鄭八龍、鄭汝立爲次將。" 鞫廳遂尋問吉三峯所在, 疑似者多見捕, 而皆辨釋。 其時賊黨李箕、李光秀等言: "往全州
              鄭汝立家, 則三峯年可六十, 面鐵體中豐肥。" 或言: "三峯年可三十, 體長面瘦。" 或言: "三峯年可五十, 髯長至腹, 面鐵體長, 語輒喘發。" 其後賊黨金世謙言: "吉三峯非上將, 乃其卒徒。 居晋州, 年可三十, 日行三百里。" 又一賊言: "三峯本羅州士族。" 又有朴文章者言: "三峯非吉姓, 是崔三峰, 乃晋州私奴" 云。 或言: "前一年, 士人過全州
              滿塲洞, 有衆會射, 崔永慶首座, 汝立次座。" 由是浮議紛紜, 有捏合諸賊招, 近似永慶形貌者曰: "吉三峰必是崔永慶也。" 大槪湖南人梁千頃等所指認, 欲害永慶之計也。 兩司初聞行言, 便指永慶爲汝立親友, 論以遙執朝權, 請削官爵。 後有發論於臺席者, 正言黃愼止之曰: "飛語不可據以罪人。 況永慶負重名於一道, 今以暗昧之言非之, 則必失一道人心。" 司諫柳根亦以爲: "然。" 其議遂止。 至是, 金溝儒生金克寬以鄭汝立妻族, 素與汝立不平, 以討逆之論自任, 迺以三峰, 永慶之說, 傳於濟源察訪趙騏, 且以御史白惟咸之言爲証。 騏言于監司洪汝諄, 進士梁千頃、姜誢、洪千璟等, 皆在指証中。 汝諄一邊馳啓, 一邊移文慶尙右兵使梁士瑩, 發吏捕永慶, 且搜其家, 得士人李黃鍾書, 書中極詆時事, 至以逆獄爲士林之禍, 兩道監司, 一時啓聞。 於是, 永慶、黃鍾竝被拿問, 獄事遂重。 校理白惟咸上疏云:
地名: 金溝 (全羅道, 縣（令）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 金溝 (全羅道, 縣（令）)
年: 1610.0

○庚戌二月初八日甲寅全羅道觀察使朴承宗【以
              永慶之
              黨人, 幸而免者。】馳啓曰: "金溝居老人崔希延, 時年七十五, 戊申二月國喪初, 奔到官門, 擧哀成服, 別造一間之室, 每月朔望, 設奠望哭, 終始不懈, 一鄕大小之人, 無不洞知, 極爲可嘉。 務安縣居私奴非乃, 時年八十, 自先王昇遐之後, 身被衰麻, 朝夕哭臨, 其誠可嘉。 無知小民, 年皆七八十, 身服國喪, 乃能如此, 敢此啓達。" 傳曰: "觀此書狀, 極爲可嘉。 量施褒(將)
                  〔奬〕
                之典。"
地名: 金溝 (全羅道, 縣（令）)
年: 1615.0

○敎王若曰:兇黨寔繁, 旣稔滔天之惡; 逆謀自著, 難逃肆市之誅。 玆揭各供, 用孚群聽。 逆魁悌男, 初與永慶, 謀立㼁, 釀成戊申之禍。 及其兇計不遂, 陰結羊甲、友英等, 構亂於外; 潛通應希、金蘭等, 作妖於內。 其大逆不道之狀, 難可悉擧, 姑以咀呪、兇書二事言之。 逆賊金應璧招曰: "陵上咀呪則前年二月, 韓尙宮、貞伊, 使女盲往陵所誦經, 應璧亦同往咀呪。 時, 用五穀飯三器, 連伊持錁耳, 夜半出去埋猫處, 深可一尺許。 又書經文於大紅段子埋置, 應璧與黃應仁、李萬龍等共爲之。 闕內咀呪則亦韓尙宮所爲, 古溫等言於應璧者也。 肓人張順命入於㼁處, 書㼁年月, 以不忍言、不忍聞之說誦經, 又畫人於紙, 以針刺眼, 埋於竈底, 又殺活狗, 埋于殿內松林。 內官閔希謇縛馬投于金溝縣
              金山寺深潭, 崔尙宮買猫及大雄鷄, 使西非, 日出時飼以眞珠及符, 驅之於猫而殺之。 內人環伊, 又以金色猫, 眼中刺針, 納于煙甕。" 云。 內人禮伊招曰: "咀呪事, 㼁保母德福爲謀首, 而禮還、信玉聽其言, 大殿尹尙宮婢春今受賂銀內應。 咀呪等物, 潛相傳授, 所包之形, 少於斗, 禮伊再度見之。 其咀呪方則皆學於女盲而爲之, 若梅樹上裂鼠掛之, 闕內西墻下置白雄狗, 西墻內白紙畫猪鋪地, 補階下棄死鼠, 南窓下棄靑鞋及鼠子皮, 南階下置死猫, 五味子叢底置大鼉, 井中置乾大口魚, 東宮南墻內投死鵲、死鼠, 東宮墻貼畫猪及羽笠人, 大殿抹樓下埋鼉, 廁下斷烏兩足、兩翼置之。 右各樣咀呪所用之物, 㼁奴順昌, 自外覓入。 禮伊常往㼁房, 則德福、環伊香伊等屠一白狗, 拔去眼睛, 塡以朱紅之狀目見之矣。 凡咀呪, 以十六種爲之, 前後通共十六番, 自正月至四月, 其日字相距, 或間十日, 或間五日。 且裕陵咀呪, 鶴千、環伊與巫女於延爲之, 仍作巫祀。 朴東亮、朴東說亦言‘大君房人, 與妖巫等連往裕陵, 造作假像, 弓劍行兇之說, 聞於景春。’" 云。 女盲高成之招曰: "前年十二月, 往吳允男家, 則問‘丙午生八字何如?’ 答曰: ‘好矣。’ 又問: ‘丙午生與戊戌生兩位及乙亥、丙子生兩分孰勝?’ 又問曰: ‘此阿只氏能立乎?’ 答曰: ‘過十三歲則好矣。’ 又往阿只母家, 則問曰: ‘此咀呪之事, 丙午生得利, 而有厄於欲害處耶? 三四月內, 當有此應否?’ 又問以不忍聞、不忍言之說, ‘向丙子生、乙亥生, 欲作兇禍, 咀呪之事, 可以得乎?’ 在傍二女人曰: ‘狗則斷尾割頸, 鼠則灼其四肢, 又以鳩與蛙爲之, 每於丙子生、乙亥生厄朔, 欲害而爲之。’ 阿只母又曰: ‘丙子生、乙亥生家中, 男人則不可入去。 有舊巫女, 一則李非, 一則黃金, 咀呪之事, 在前亦爲之。’" 云云。 吳允男之子講招亦言: "‘其父招致高成, 問: ‘大君八字極好乎?’ 答曰: ‘婚姻後則極貴, 大君之上當加貴。’" 內人靑今之招曰: "北家祈禱, 果有是事。 咀呪事則德福、信玉等, 以懸鼉於梅樹上, 金尙宮叱責。" 寺婢春丹之招曰: "修掃北家, 尙宮塗排壁上, 置朱紅高足床, 鍮盆盛井花水, 反手攢祝而誦經, 其意則爲大殿、中殿爲不測之事, 而欲使㼁還入京中。" 內人女玉之招曰: "天祭設行節次, 置高足床, 陳三色實果及大果, 金籣與權尙宮攢手誦經, 反手攢祝, 豈爲主上求好? 乃爲不測事也。" 此則咀呪之大槪也。 內人義一之招曰: "此眞書、諺文, 俱書一紙, 卽別監河自澄之所書也。 內間通書則己獨知之, 而文尙宮、金蘭出納, 六月伊傳之矣。 前年十月間通書, 由黑門出來, 使傳徐應祥處, 六月伊再度受答而去。 又同年十二月, 文尙宮書中: ‘唐官出來云, 汝甥方信元乃掖庭別監也, 以㼁出置江都事, 作文呈之’, 以義一枕中破字諺簡, 問于渠, 使之自解, 則其簡辭曰: ‘㼁命雖堅, 聞方啓辭。 寧有堅置之理? 唐人出來之奇, 潛言之, 回答若持來, 其恩一生何以報? 唐人來則大禁圍行如, 常人千萬不能爲, 信元則掖庭署人, 唐人處, 若呈之, 則此冤慟之情, 終可解耶? 某條某條廣度, 爲之回報, 已相知, 來往似煩。 以不相近之言, 假托回答, 申飭送之, 是非物論, 仔細書之, 給徐應祥潛通, 使春香傳入, 唐人不知而去乎? 小或知之耶? 人皆敗亂, 甚於壬辰亂離, 江則何以爲之? 此時救濟之人則子孫當萬世榮享矣。’ 江則江華。" 云。 內人仲還之招曰: "前年八月晦間, 文尙宮、權尙宮、權從、禮玉等立於內差備門, 問其所立之由, 則答曰: ‘寬豁處立之何妨?’ 他尙宮皆還, 權尙宮獨在, 以簡札一封, 傳授內官朴邦實及掌務內官崔忠洽。 又九月望間, 禮玉立於門內, 以簡子傳授崔忠洽時目見之。 又十二月望間, 禮眞從壁隙, 與外人潛語, ‘其何以與外人相語乎?’ 答曰: ‘汝則不干。’ 第三日有從壁隙, 與外人潛語者, 見之則禮玉也。" 朴邦實招內亦言: "于音德、富田二人自內出來, 不知某物, 裹給崔忠洽曰: ‘朴尙宮、秦尙宮出在外處, 使之傳給。’" 內人權從之招曰: "門外有書吏樣入來穿壁隙, 于音德問: ‘何人來穿乎?’ 仍納小書。 又於九月間, 徐應祥手書以入, 使傳於春香處。 應祥通書, 似是自前爲之, 而前年十二月間, 始爲知之。" 云云。 又書吏崔守仁、別監朴義男等, 皆與兩人相通, 傳札於悌男家及江華
              㼁處, 此則兇書之大槪也。 予曾錄其宮中現出咀呪各種之物及作妖日字, 以爲備忘, 親鞫時下于鞫廳, 參考諸賊之招, 則無不脗合, 其謀害兩殿、兩宮之計, 極爲兇慘。 諸賊伏辜之後, 餘孽猶且肆毒, 金蘭、義一等, 以簡札交通內外, 破字祕辭, 陰陷莫測。 至圖密訴於唐官, 以爲逞兇嫁禍之地, 尤極痛心。 以此見之, 則咀呪之狀、兇書之事, 各人所供, 敗露無餘。 渠等雖窮兇極惡, 謀危宗社, 至於此極, 內人則予不忍盡律, 只賜其死, 其餘黨悉置不問。 而反側之徒, 尙不自安, 遠外之人, 或未盡知, 通諭之擧, 在所不已。 今者鞫獄已畢, 刑章旣斷, 是用略抄前後供招, 誕告中外臣庶。 於戲! 邦家有典, 寧容鬼蜮之陰誅? 禍福由人, 庶勉君臣之大義。 故玆敎示, 想宜知悉。【李爾瞻之辭也。】
            

○(備邊司啓曰: "价川官人崔貴福等, 呈狀于本司曰: ‘本郡之守, 頻數遞易, 十年之間, 經十二官員, 人吏、奴婢, 疲於迎送, 幾盡流散。 今以新官陪去事, 裹糧遠來, 一朔留京。 人馬俱飢, 丐乞連命之際, 前郡守以本郡有奴婢, 呈狀吏曹, 公洪道
                林川郡守相喚換。 山峽窮民, 今將越四道, 往迎於千里之外。 而新郡守箇滿, 不滿一二年間, 又將有迎送之弊。 孑遺殘民, 勢難聊生。 平安、黃海兩道中, 從便相換, 庶有蘇息之望’云云。 守令除拜, 不可以本邑人吏、官屬所訴, 有所撓改。 而价川以西方近塞之邑, 殘弊已甚, 曠官日久。 若使疲弊之民, 當此農時, 越千里迎去, 則非但赴任益遲, 官事虛疎, 似非朝廷恤民之意。 往年尹晊, 金溝縣令, 與新溪相換, 臺諫以‘越三道相換, 貽弊邑民’之故, 論啓改正。 价川之於林川, 道里之遠, 尤甚於新溪, 則郡人之呈訴, 誠可哀矜。 或以未赴任守令, 或隣近邑守令, 從便相換, 使之速赴任所, 一以祛遠民迎送之害, 一以除邊邑久曠之弊, 似爲便當。" 王從之。)
地名: 金溝 (全羅道, 縣（令）)
年: 1662.0

○正言李端夏等啓以: "今年癘疫, 八路同然, 當此方農, 全廢東作, 其在朝家, 所當別樣拯救。 而軍兵等徵布之令, 猶夫平日, 冤苦莫甚, 請令各道, 抄出染病軍兵之類, 當番價布, 從便蠲減, 宣布德意。 且湖南之泰仁、古阜兩邑, 有甲戌量案, 錄以無主之地, 厥後民人, 幾盡起耕, 或父子傳授, 或轉相買賣, 久作自己之物。 而今者新生公主宮奴, 持戶曹關文, 憑勢占奪, 呼冤罔極。 甲戌案中, 雖無主懸錄, 今於數十年耕作之餘, 何可一朝據奪乎。 金溝地, 亦有堤堰儲水處, 監司李泰淵, 新加修築, 民田蒙利者甚多。 而竝爲宮家所侵占, 當此修堤事目申明行會之日, 冒法歛怨, 尤可駭然。 請令該道監司, 囚禁宮奴, 依法科罪。" 答曰: "染病軍人, 令該曹減布事, 依啓。 且堤內起耕事, 該曹有移文內司, 使之禁斷, 而又在於令後耶? 査稟可也。 古阜田事不允。"

○戶曹判書鄭致和: "以泰仁、古阜等地諸宮家冒占之田, 雖是甲戌量案, 無主懸錄之地, 厥後民人, 幾盡起耕, 或父子相傳, 或轉賣他人, 而一朝宮奴持關文, 奪而有之。 金溝地大堤堰貯水之處, 堤下民田, 蒙利甚多, 而宮奴持圖書下去, 將欲開墾堤內。 當此修築堤堰事目申明之日, 蔑法歛怨, 不可不治。 堤堰貯水申明事目, 正月二十八日啓下, 宮家折受文書, 成於同月十五日, 自前堤堰雖陳廢, 宮家例不得折受, 似難以事在令前而置之。 別定剛明差員, 詳細摘奸, 啓聞處置之意。" 粘啓以奏, 上下敎曰: "旣在令前, 謂之申明之日, 似非實狀, 手本旣已關由, 又謂之諸宮家不得折受云者, 先後倒錯, 語意無據。 泰仁、古阜, 則初無査啓之命, 而有所云云, 無非放恣之致, 事甚無據矣。"

○諫院啓: "今年癘疫, 八路同然。 當此方農, 全廢東作, 其在朝家恤民之道, 所當別樣拯救, 而軍兵等徵布之令, 猶夫平日, 冤苦莫甚。 請令各道, 抄出染病軍兵之類, 當番價布, 從便蠲減, 宣布德意。 且湖南之泰仁、古阜兩邑, 甲戌量案中, 錄以無主者, 厥後民人, 幾盡起耕, 或父子傳授, 或轉相買賣, 久作自己之物。 而今者新生公主宮奴, 持戶曹關文, 憑勢占奪, 呼冤罔極。 甲戌案中, 雖以無主懸錄, 今於數十年耕作之餘, 何可一朝遽奪乎? 金溝地, 亦有堤堰儲水處, 監司李泰淵, 新加修築, 民田蒙利者甚多, 而亦爲宮家所占。 當此堤堰事目申明行會之日, 冒法斂怨, 尤可駭然。 請令該道監司, 囚禁宮奴, 依法科罪。" 上答曰: "染病軍人, 令該曹減布。 堤內起耕事, 査稟泰仁、古阜田事, 不允。"

○戶曹啓: "泰仁、古阜等地, 諸宮家冒占之田, 雖是甲戌量案無主懸錄之地, 厥後民人, 幾盡起耕, 或父子相傳, 或轉賣他人, 而一朝宮奴, 持關文奪而有之。 金溝地大堤堰貯水之處, 民田蒙利甚多, 而宮奴持圖書下去, 將欲開墾於堤內, 當此堤堰事目申明之日, 宮奴之蔑法斂怨。 不可不治。" 上, 下敎曰: "旣在令前, 謂之申明之日, 似非實狀,手本旣已關由戶曹, 而謂之諸宮家不可折受云者, 先後倒錯, 語意無據。 泰仁、古阜, 則初無査啓之命, 而有所云云,無非放恣之致, 殊甚無謂矣。
地名: 金溝 (全羅道, 縣（令）)
年: 1671.0

○執義申晸、掌令李暹啓曰: "頃日故幼學朴玄圭妻金氏以爲夫復讎事, 呈狀本府, 辭說甚多。 而其槪則以爲: ‘舅父朴千榮爲金溝縣令時, 官奴及座首等, 皆有重罪, 或杖斃, 或定配矣, 罪人族屬, 因此怨憤埋兇, 置毒於衙中, 上下老少, 無不被毒, 其夫先死。 試刮房堗, 凶穢之物狼藉, 定配罪人勝玉之母愛生等, 報使按治, 則咀呪行兇之狀, 節節承服, 埋兇之處, 各自指告, 兒屍全體及各樣兇物, 前後掘發者, 尙在本縣。 推官金堤郡守宋昌、泰仁縣監金壽一, 眼同推覈, 諸賊一樣吐實。 愛生女謫仙, 卽晋州牧使金德遠之率畜者也, 同參行兇之狀, 亦出於其母之招, 故捉來推問, 則不下一杖, 箇箇直招。 德遠自送其妾, 與其親朋兪夏益、吳始復等, 欲爲救解通囑監司及推官, 以爲反獄之計。 德遠作牌於謫仙押去人處, 送人追傳曰: ‘吾等方有所圖之事, 姑勿下去, 留待果川’ 云云。 夏益、始復答謫仙書中, 亦曰: ‘今方爲汝好樣周旋’ 云云。 又曰: ‘舅父拔榜之論, 猝發於其時, 蓋德遠之心, 若使舅父遞罷, 則獄事自解, 舅父試券啓下之後, 用巧其間, 飛語臺官, 終至拿推遞去’ 云云。 又曰: ‘金壽一身親同推, 目覩穢物, 而一見德遠之書, 大變初意,辭免推官, 監司則與姑母切親, 恐有京外是非, 尙不啓聞’ 云云。 觀此狀辭, 掘出兇穢之物, 如是狼藉, 各人取服之狀, 如是明白, 而監司之依違避嫌, 推官之延拖不決, 俱極寒心。 且咀呪行兇, 謀殺地主, 實是無前大變, 庇護罪人, 圖欲反案, 殊極驚駭。 彼此情僞, 不可不究覈。 請全羅監司吳始壽, 從重推考, 當該同推官, 先罷後推。 仍令本道, 別定剛明推官, 斯速按覈啓聞, 金德遠及朴千榮亦爲一體拿問。" 上不從, 只從推考、査覈, 啓聞事。 累啓乃從。

○執義申晸、掌令李暹啓曰: 頃日故幼學朴玄圭妻金氏以爲夫復讎事, 呈狀本府, 辭說甚多。 而其槪則以爲, 舅父朴千榮爲金溝縣令時, 官奴及座首等, 皆有重罪, 或杖斃、或定配矣。 罪人族屬, 因此怨憤, 埋凶置毒於衙中, 上下老少, 無不被毒。 其夫先死, 試刮房堗, 凶穢之物狼藉。 定配罪人勝玉之母愛生等, 報使按治, 則咀呪行兇之狀, 節節承服。 埋凶之處, 各自指告, 兒尸全體及各樣凶物, 前後掘發者, 尙在本縣。 推官金堤郡守宋昌、泰仁縣監金壽一, 眼同推覈, 諸賊一樣吐實。 愛生女謫仙, 卽晋州牧使金德遠之率畜者也。 同參行兇之狀, 亦出於其母之招, 故捉來推問, 則不下一杖, 箇箇直招。 德遠自送其妾, 與其親朋兪夏益、吳始復等, 欲爲救解, 通囑監司及推官, 以爲反獄之計。 德遠作牌於謫仙押去人處, 送人追傳曰: ‘吾等方有所圖之事, 姑勿下去, 留待果川。’ 云云。 夏益、始復答謫仙書中亦曰: ‘今方爲汝好樣周旋。’ 云云。 又曰: ‘舅父罷榜之論, 猝發於其時。’ 蓋德遠之心, 若使舅父遞罷, 則獄事自解, 舅父試券啓下之後, 用巧其間, 飛語臺官, 終至拿推遞去云云。 又曰: ‘金壽一身親同推, 目覩穢物, 而一見德遠之書, 大變初意, 辭免推官。 監司卽姑母切親, 恐有京外是非, 尙不啓聞。’ 云云。 觀此狀辭, 掘出兇穢之物, 如是狼藉, 各人取服之狀, 如是明白, 而監司之依違避嫌, 推官之延拖不決, 俱極寒心。 且咀呪行兇, 謀殺地主, 實是無前大變。 庇護罪人, 圖欲反案, 殊極驚駭。 彼此情僞, 不可不究覈, 請全羅監司吳始壽, 從重推考, 當該同推官, 先罷後推。 仍令本道, 別定剛明推官, 斯速按覈啓聞, 金德遠及朴千榮, 亦爲一體拿問。" 上不從, 只從推考。 査覈啓聞事, 累啓乃從。 又啓曰: "北兵使李重信, 頃於衆人之中, 言及評事之弊。 以其當初復設, 出於故判書徐必遠之狀聞, 托以北關傳說, 直擧其名, 至發欲食其肉之言, 辭氣麤悖, 略無顧忌。 朝家設置評事, 蓋爲彈壓此輩, 則其盛稱弊端, 惟恐日後更出者, 已極可惡。 而謂其已死, 慢蔑重臣, 事體所關, 實甚痛駭。 請罷職。" 上命推考。 累啓, 終不從。
地名: 金溝 (全羅道, 縣（令）)
年: 1675.0

○時有朴千榮者, 南人也。 爲金溝縣令, 邑人有怨之者, 咀呪于衙舍, 埋凶狼藉, 千榮子病死。 金德遠所畜金溝官婢謫仙, 亦與咀呪, 千榮送人捕去。 德遠以此, 謀去千榮, 書報謫仙曰: "若過三日無事。" 又有書曰: "汝若逃出, 吾當剃髮爲僧而從之。" 德遠之友吳始復、兪夏益, 亦與謫仙通書, 有圖解語。 千榮搜得發其書, 德遠等三人, 竝坐此廢斥。 初, 謫仙被捕未幾, 以千榮登科試券, 有添書之迹, 臺啓拔榜, 而其試券御覽還下之後, 留置政院, 月餘始有添書之說。 其說始發之時, 適與德遠三日無事之書, 時日相符。 人以爲, 德遠其時入直禁中, 取其試券, 潛爲竄改, 而傳播發論, 人多冤之, 張善澂、金壽興陳達復科。 千榮由是怨南人而德西人, 遂爲西論。 至是始復等復顯用, 千榮見棄於時, 出補豐基郡。 郡居一書生, 有妾女色美。 許積門客, 繩之於積妾子堅, 積囑千榮, 求爲堅妾, 千榮喜其爲媒, 招生以甘言誘說, 生慨然曰: "吾女雖賤, 與堅等耳, 何可爲堅妾?" 不肯從。 千榮以事未諧, 懼失積意, 囚生迫脅萬端, 終不聽。 千榮麤鄙, 固不足言, 而積之威勢之重, 於此亦可見矣。
地名: 金溝 (全羅道, 縣（令）)
年: 1754.0

○丁未/諫院
                【正言鄭楺。】
              申前達, 不從。 又達: "徵債有禁, 而西平君
              橈, 爲徵富譯之債, 勒奪家舍、田土、奴僕、器皿, 而猶爲不足, 迫脅督促, 使不支保, 譯官之子婦至於自斃, 其弟嫂相繼縊死。 一債之徵, 兩人倂命, 聽聞駭慘。 國法宜嚴, 請西平君
              橈罷職。 廣州經歷李澤徵素乏地望, 難責賑政, 興陽縣監李漢範、熙川郡守申思民、金溝縣令成晋錫, 俱以不治, 或至連貶, 或肆酗酒, 或事貪鄙, 俱不合字牧之任, 請竝遞罷。" 竝不從, 三守令拿問。 後上問西平君
              橈事於御將洪鳳漢, 鳳漢曰: "果有是事焉。 譯人洪大成受困於債事, 大成之子謂其妻曰, ‘願得君家之分財, 以濟吾急,’ 其妻往請於其父, 父吝不肯與, 妻乃無面歸見, 至於自縊死云矣。" 上曰: "然則此非西平殺之也, 其父吝財, 使其女死, 眞忍人也。" 命於秋曹門外決杖, 罷橈之職。 越一歲抄自斃二女特施恤典, 令減三百兩之債。
地名: 金溝 (全羅道, 縣（令）)
年: 1755.0

○刑訊林國薰, 國薰供: "志父子之與京人相親者, 臣不知, 而夏徵曾與志相親, 夏徵在羅州時, 志之子常在衙中。 鄕人相親者林徵遠, 而柳鳳輝之族柳尙轉及尙轉之子鳳泰, 亦往來志家矣。 京人李姓字濟伯者, 亦與志相親, 庚午年臣來京中志家時, 濟伯來觀其酬酢, 似親密矣。 其時坐客, 則希哲妻娚李姓人也, 臣留希哲家數日, 而兩李數來矣, 希哲妻娚兄弟輪回往來, 而其中名明祚爲李普昱繼子者, 在羅州時相親往來矣。 今番金溝道中, 孝植以爲, ‘吾則知掛書幾微’ 云矣。" 濟伯, 蓋師尙孫修敬也。 國薰又供: "所謂尹修撰, 不知其名, 所謂序文, 不知其意, 而題則《夢錦堂序》, 夢錦, 是志之堂號也。 所謂夏徵之壻, 夏徵喪妻時, 來志家矣, 志聞馬虎之災無憂喜, 而曾有星隕, 故志以爲 ‘此天鼓星也, 壬辰年前有此變, 今聞有此變, 年數若滿, 則亦必有亂, 若有亂, 則吾必放還’ 云矣。 務安
              玉山洞居尹哥兩班, 名不知年近六十, 善推數, 曾來羅州謂臣曰, ‘某年, 朝廷必有變, 彼此間一邊人, 必多死’ 云, 故臣以此言于光哲, 則光哲頗有喜色。" 國薰又供: "嘗往志家, 則志以爲, ‘忠淸道多失火藥, 故有騷屑’ 云, 仍言秘記中語, 渠必有意而言矣。 志嘗傷腰病臥, 曰, ‘吾之不死誠不緊, 但欲久生, 覽時人之出場’ 云, 此蓋引用屈原遠遊賦之意也。 志又以爲 ‘時勢漸非, 彼此相合, 吾則永塞之外, 無他道’ 云, 光哲則以爲 ‘京中人心、世道, 無可爲’ 云矣。 志之妾, 卽羅允學之婢, 允學亦與志相親。 光哲稱以山訟, 昨年上京, 而兄弟離其老父, 一年不歸, 事涉殊常。" 國薰又供: "李萬江謫中, 與志書札往復之狀, 臣亦知之矣。" 國薰
              尹應振面質。 國薰曰: "汝往來羅州時, 言吾身數三年不好, 又言某年一邊人多死云, 故吾曰 ‘某邊耶’, 汝曰 ‘某邊’ 而方來某年, 或後某年, 有此事矣, 光哲推數, 曾聞光哲之言, 因人爲之云矣。" 應振曰: "只言汝之身數, 某年不好而已, 元無一邊人多死之說矣。" 問光哲, 光哲供: "臣求序文於尹尙白, 尙白製給矣, 所謂箕叟
              尹得九之字, 卽澶之子, 聖時之孫, 堤川
              李哥之壻也。 臣與尹得九相知十餘年, 得三是得九之兄, 而李夏徵之壻也, 得九或來臣家作詩矣。 務安術士尹應振則未見, 而曾爲推數矣。 臣昨年來京時, 見分撥而知有虎災, 甲子年, 見朝報及狀啓, 知有星隕之說, 而天鼓星之說, 臣不爲也。" 光哲、國薰面質, 國薰曰: "汝自京下來時, 豈不爲虎入之說乎?" 光哲曰: "果言之矣。" 國薰曰: "汝又不爲馬入之說乎?" 光哲曰: "此則吾何嘗言乎?" 國薰曰: "汝豈不曰虎入馬入大變怪乎? 其時有星隕, 故汝又以爲, ‘壬辰前星隕, 其後有亂, 趙重峰前期知之。 自甲子計至幾年, 則必有事’ 云矣。" 光哲曰: "星隕之說, 吾何嘗酬酢乎?" 彼此互相爭詰。 光哲曰: "汝曾有靈巖人預爲避亂之言, 故吾責其妄言, 豈以有亂之說, 言於汝乎?" 國薰曰: "其時汝來小房, 明言之, 又豈不曰非久當有亂離, 吾當放歸乎?" 國薰又曰: "其時吾傳尹哥之言, 以爲某年, 朝廷必有變, 彼此間一邊人盡死云, 汝豈不聳聞其言乎?" 光哲曰: "汝言於吾, 故吾曰如此言易生事, 不可妄說。 應振曾謂吾必有官厄, 而吾豈有官厄乎? 應振之言, 不驗云矣。" 國薰又供曰: "光哲嘗誦傳一絶句曰, ‘鐵馬西來漢水濱’ 云云, 而此詩卽當宁夢中肅廟所贈詩云矣。" 上憤痛不能定坐。 承旨金善行曰: "此卽麗朝恭愍王事, 而詩讖已驗於紅巾賊, 臣等亦嘗稔聞而誦之, 有何可驚耶?" 上喜曰: "然乎?" 卽加金善行資, 除都承旨。 又令光哲、國薰面質, 光哲則曰: "國薰誦傳此詩。" 國薰則反曰: "嘗聞於和順居崔彦恒。" 盖光哲凶獰, 擧麗末詩, 傅會爲說, 與國薰輩瀾漫酬酢, 至及於不敢言之地者綻露無餘, 上卽命結案。 其結案曰: "臣以逆商之孫, 逆志之子, 凶謀、逆節極其狼藉, 而又不勝逆心, 嚴問之下, 敢以麗末詩句罔測比擬, 大逆不道, 遲晩。"
地名: 金溝 (全羅道, 縣（令）)
年: 1760.0

○承旨李永暉ㆍ李思觀, 以全羅監司狀聞, 李廷奭以戊申餘孽, 換名冒赴, 今始發覺, 拿問窮覈事, 請對入侍, 上曰: "李廷奭, 以長郁之子, 爲弼顯腹心, 戊申爲泰仁哨官, 到三川者, 而今敢兩所換名, 匿其父本名, 冒赴被捉, 不可尋常處之。 而長郁之持弼顯之書, 往來思孝事, 不宜更問於其子。 令道臣結案取招後, 大張軍威, 梟示三川, 其妻孥, 令該府, 沿海爲奴。" 又曰: "脅從勿問, 戊申已下敎矣, 若或因廉問而究得, 又或因浮謗而捕捉, 君命當歸於無信之科, 人將跂足而疑懼. 若有可疑之事, 則事當面議監營, 以待指揮, 而一兼官輕先爲此, 其在杜後弊定民心之道, 不可不飭。 金溝縣令李命祿, 特施罷職。"
地名: 光陽 (全羅道, 縣（監）)
年: 1410.0

○丁酉/分遣巡禁司官, 誅尹穆、趙希閔、李彬、姜思德、柳沂于貶所。 初, 召議政府舍人趙啓生傳旨曰: "政府功臣臺諫交章累請, 予特不得已, 而對以詳覽獄書, 隨其輕重罪之。 今日巡禁司備書以聞, 然此等人罪犯, 予已知之, 何必更考文案! 予之不忍拔去根株, 大臣已知之矣。 捨根株而剪枝葉, 恐違天意, 予不敢聽。" 俄而諸大臣皆詣闕庭啓曰: "有命曰: ‘旣不能拔除根株, 於枝葉又何加罪焉?’ 臣等之請, 豈欲捨根株而剪枝葉哉? 第以上之不忍, 未敢固請耳。 此黨之罪, 情法無疑, 何惜誅之!" 傳旨曰: "此輩已受罪矣, 又何加焉? 且豈無輕重於其間哉? 更取巡禁司文案而考之, 辨其輕重施行。" 諸大臣復啓曰: "其時問事官, 亦皆造庭, 已曰罪無輕重。 臣等所聞所見, 亦皆如此, 何必更考文案?" 上又不允。 諸大臣齎文案而退, 俄而令參知尹思修、西川君
              韓尙敬啓曰: "臣等更考文案而議之, 罪無輕重之殊, 自上至下如出一口, 願申判焉。" 傳旨曰: "玆事至重, 人命所係, 何敢輕遽? 予亦備(嘗)
                〔詳〕
              文案, 而後判付矣。" 翌日, 議政府三功臣, 詣闕更請佛奴、無疾、尹穆等罪, 上猶未忍明言誅戮, 乃取政府功臣前日所上疏判曰: "佛奴、無咎、無疾, 姑置勿論, 尹穆以下, 各以輕重, 備細分揀施行。" 且曰: "若無輕重, 則不必以聞。 予不欲聽之。" 於是政府功臣啓曰: "謀反大逆, 不分首從。 穆等黨付逆臣, 交私論議, 大逆不道, 奚輕重之分!" 乃遣巡禁司護軍李繩直於海珍, 誅柳沂; 副司直尹殷於光陽、長興, 誅李彬、趙希閔; 司直金自養於寧海, 誅姜思德; 副司直禹導於泗州, 誅尹穆。
地名: 光陽 (全羅道, 縣（監）)
年: 1418.0

○上王引見朴訔、趙末生、李明德、元肅曰: "尙仁、李灌罪重, 卽今宜死, 沈泟、朴習比之尙仁似輕。 魁首沈溫未還, 姑留對正如何? 否則無乃有愧於人心天意乎?" 訔曰: "欲對正則存尙仁, 刑三人可也, 然沈溫所犯, 事證明白, 何必對正? 留之不可。 且共謀叛者, 不分首從, 何有差等?" 於是, 義禁府啓: "獄多困苦, 請速行刑。" 命尙仁依律, 習、灌、泟皆處斬, 四人父子免絞爲奴, 赦慤、知止、達生義禁府又啓: "罪人父子, 旣免刑戮, 宜籍家産。 慤、知止、達生皆不可赦。" 從之。 乃命慤等竝命免杖配外, 慤、知止皆配前所。 會百官, 轘尙仁, 斬習、灌、泟于西郊。 上欲謁文廟, 已諏吉矣。 以尙仁等就刑停之。 配尙仁弟尙信于寧海, 尙禮于務安, 尙呂于瑞山, 尙望于丹陽, 子長生于盈德; 習子義孫于南海, 義甫于光陽; 灌子紹仁于蔚山, 兄鑰于通川, 竝沒爲官奴。 又配灌叔父元緝于平海, 元綱于長鬐, 姪末漢于巨濟, 伯長于長興; 泟兄僧道生于瓮津, 仁鳳于海珍, 澄于東萊, 姪石雋于樂安; 溫孼子長守于泗川; 成達生于三陟。 習在獄中已死矣, 尙仁升車大呼曰: "我實無罪, 不堪箠楚而死。" 後卞季良啓於上曰: "戊戌之獄, 臣爲義禁府提調, 許遲語諸提調曰: ‘當壓膝朴習。’ 諸提調曰: ‘諾。’ 於是壓之, 卽承服。 上王亦以習罪爲疑, 朴訔復請, 乃誅之。" 又曰: "許遲不久而死, 其報施之不差如此。"
地名: 光陽 (全羅道, 縣（監）)
年: 1424.0

○刑曹啓: "光陽囚婢犬本, 與奸夫富成謀殺元夫李金, 律應凌遲, 然李金不至於死。 奸夫富成律應絞, 然富成奪本夫衣, 同强盜罪, 皆合斬。" 從之。